
Text rozhodnutia
Súd: Krajský súd Bratislava Spisová značka: 7SaZ/7/2018 Identifikačné číslo súdneho spisu: 1018201597 Dátum vydania rozhodnutia: 21. 02. 2019 Meno a priezvisko sudcu, VSÚ: JUDr. Beata Jurgošová ECLI: ECLI:SK:KSBA:2019:1018201597.1 ROZSUDOK V MENE SLOVENSKEJ REPUBLIKY Krajský súd v Bratislave v konaní pred sudkyňou JUDr. Beátou Jurgošovou v právnej veci žalobcu: Y. J. G., narodeného XX.X.XXXX, štátneho príslušníka Nigérie, ženatý, cestovný doklad Nigérie č. Y. platný do 10.05.2021, posledné miesto pobytu v Slovenskej republike Útvar policajného zaistenia pre cudzincov Medveďov, aktuálne pobytom: Budapešť, Maďarský republika (bez bližšej adresy), zastúpeného: Liga za ľudské práva, občianske združenie so sídlom Baštová 5, 811 03 Bratislava proti žalovanému: Ministerstvo vnútra Slovenskej republiky, Migračný úrad, Pivonková 6, Bratislava o správnej žalobe vo veci azylu zo dňa 13.11.2018 proti rozhodnutiu žalovaného ČAS:MU-DS-17-88/2016-Ž zo dňa 10.10.2018, takto r o z h o d o l : Krajský súd v Bratislave napadnuté rozhodnutie Ministerstva vnútra Slovenskej republiky, Migračného úradu ČAS: MU-DS-17-88/2016-Ž zo dňa 10.10.2018, ktorým zastavil konanie o udelenie azylu na území Slovenskej republiky cudzincovi Y. J. G., nar. XX.X.XXXX, doklad totožnosti: cestovný doklad č. Y. z r u š u j e a vec v r a c i a žalovanému na ďalšie konanie. Žalobcovi n e p r i z n á v a právo na náhradu trov konania. o d ô v o d n e n i e : 1. Napadnutým rozhodnutím ČAS: MU-DS-17-88/2016-Ž zo dňa 10.10.2018 (ďalej len „napadnuté rozhodnutie“) žalovaný podľa § 19 ods. 1 písm. g) zákona č. 480/2002 Z. z. o azyle a o zmene a doplnení niektorých zákonov (ďalej len „zákon o azyle“) zastavil konanie o udelenie azylu na území Slovenskej republiky žalobcovi. 2. Proti tomuto rozhodnutiu podal žalobca prostredníctvom zástupcu, v zákonom stanovenej lehote správnu žalobu zo dňa 11.11.2018 (ďalej len „žaloba“), ktorou sa domáhal zrušenia napadnutého rozhodnutia z dôvodov § 191 ods. 1 písm. c) a g) zákona č. 162/2015 Z.z. Správny súdny poriadok (ďalej len „SSP“). 3. Žalovaný navrhol vo svojom vyjadrení k žalobe zo dňa 20.12.2018, aby súd správnu žalobu zamietol. 4. Krajský súd v Bratislave ako správny súd (ďalej len „súd“) vec rozhodol ako miestne a vecne príslušný súd bez nariadenia pojednávania postupom podľa § 107 ods. 2, § 137 ods. 4 zákona č. 162/2015 Z.z. Správny súdny poriadok (ďalej len „SSP“). Po riadnom preskúmaní napadnutého rozhodnutia a postupu žalovaného v rozsahu podanej žaloby za použitia § 220, § 191 ods. 1 písm. c) SSP, súd dospel k záveru, že sú splnené podmienky pre zrušenie napadnutého rozhodnutia a pre vrátenie veci žalovanému na ďalšie konanie. 5. Súd v prejednávanej veci dokazovanie nedoplnil, podrobne sa však oboznámil s obsahom spisu žalovaného. Podľa § 3 ods. 5 veta prvá zák. č. 71/1967 o správnom konaní (Správny poriadok): Rozhodnutie správnych orgánov musí vychádzať zo spoľahlivo zisteného stavu veci. Podľa § 46 Správneho poriadku: Rozhodnutie musí byť v súlade so zákonom a ostatnými právnymi predpismi, musí ho vydať orgán na to príslušný, musí vychádzať zo spoľahlivo zisteného stavu veci a musí obsahovať predpísané náležitosti. Podľa § 220 SSP: Ak správny súd po preskúmaní zistí dôvodnosť správnej žaloby, rozsudkom zruší napadnuté rozhodnutie alebo opatrenie žalovaného. Vo výroku uvedie označenie žalovaného, číslo a deň vydania zrušeného rozhodnutia alebo opatrenia, meno a priezvisko žalobcu a číslo jeho cestovného pasu alebo iného dokladu totožnosti. Podľa § 191 ods. 1 písm. e) SSP: Správny súd rozsudkom zruší napadnuté rozhodnutie orgánu verejnej správy, ak zistenie skutkového stavu orgánom verejnej správy bolo nedostačujúce na riadne posúdenie veci. Podľa § 191 ods. 1 písm. c) SSP : Správny súd rozsudkom zruší napadnuté rozhodnutie orgánu verejnej správy alebo opatrenia orgánu verejnej správy, ak vychádzalo z nesprávneho právneho posúdenia veci. Podľa § 19 ods. 1 písm. g) zákona o azyle : Ministerstvo konanie o azyle zastaví, ak žiadateľ opustil územie Slovenskej republiky. 6. Súd preskúmal napadnuté rozhodnutie žalovaného v intenciách podanej správnej žaloby. Z obsahu administratívneho spisu o. i. súd zistil, že žalobca prostredníctvom svojej zástupkyne pred vydaním napadnutého rozhodnutia doručil žalovanému stanovisko, v ktorom poukazoval predovšetkým na skutočnosť, že dňa 2.10.2018 bola vyzvaná zástupkyňa žalobcu žalovaným, na oboznámenie sa so spisom pred vydaním rozhodnutia, na čo namietala, že maďarské úrady neboli do tohto dátumu informované o tom, že rozhodnutie tvoriace právny základ transferu zo dňa 6.12.2017 bolo slovenským súdom zrušené, a žalovaný nevykonal všetky kroky potrebné k jeho znovu prijatiu na územie SR napriek výslovnej žiadosti. Taktiež žalovaný bol informovaný o tom, že zistenie, že pobyt žalobcu v Maďarsku je maďarským úradom neznáme, je nesprávne a predložili podklady o tom, že je v pravidelnom kontakte s maďarským imigračným úradom, čo maďarské dublinské stredisko potvrdilo. Vydanie rozhodnutia v tomto konaní ohľadom žiadosti o azyl je predčasné. Svoje tvrdenia doložil správami, pochádzajúcimi z rôznych zdrojov. I napriek obsahu tohto stanoviska žalobcu pred vydaním rozhodnutia, žalovaný na jeho obsah nereagoval žiadnym doplnením dokazovania, ktoré by potvrdilo či vyvrátilo žalobcove námietky. 7. Najvyšší súd Slovenskej republiky rozsudkom č. 10Sžak/7/2018 právoplatným dňa 30.7.2018, rozhodnutie žalovaného č. ČAS: MU-DS-17-42/2016-Ž zo dňa 12. septembra 2017 zrušil a vec mu vrátil na ďalšie konanie, s tým, že žalovaný je viazaný názorom kasačného súdu po postupe v zmysle čl. 29 odsek 3 nariadenia Dublin III, rozhodne vo veci, na základe zistených skutočností. 8. Podľa článku 29 ods. 3 Nariadenia Dublin III, z ktorého vyplýva, že ak bola osoba odovzdaná chybne, alebo ak bolo rozhodnutie o odovzdaní na základe odvolania alebo preskúmania zrušené po tom, ako sa uskutočnilo odovzdanie, členský štát, ktorý uskutočnil odovzdanie, bezodkladne prijme túto osobu späť. 9. Po preskúmaní napadnutého rozhodnutia, ako aj konania ktoré jeho vydaniu predchádzalo súd dospel k presvedčeniu, že žalovaný i napriek námietkam vznesených žalobcom v jeho podaní, nevykonal žiadne dokazovanie v tom smere, či tieto námietky sú alebo nie sú dôvodné. Túto skutočnosť súd vyhodnotil ako nedostatočné zistenie stavu veci. Vec, ktorá, ktorá bola zrušená rozsudkom Najvyššieho súdu SR pokračuje ďalším konaním. V danej veci žalovaný nevykonával kroky umožňujúce návrat žalobcu na územie SR tak, ako to vyplýva z čl. 29 ods. 3 Dublinského nariadenia III. Preto súd napadnuté rozhodnutie žalovaného zrušil a vec mu vrátil na ďalšie konanie. 10. V ďalšom konaní bude úlohou žalovaného doplniť dokazovanie a to vzhľadom na žalobcove námietky, a zamerať sa na zistenie aktuálneho stavu. Rozhodnutie o zastavení konania nie je spôsobilé nezákonnosť zhojiť. Následne vo veci opätovne rozhodnúť a rozhodnutie presvedčivým spôsobom odôvodniť. 11. O trovách žalobcu súd rozhodol s poukazom na skutočnosť, že žalobca si ich náhradu výslovne neuplatnil. 12. Záverom súd poznamenáva, že i keď bol žalobca v konaní neúspešný, je zo zákona oslobodený od platenia súdnych poplatkov za toto konanie (§ 4 ods. 2 písm. m) zákona č. 71/1992 Zb.), a preto ho súd nezaviazal k povinnosti zaplatiť súdny poplatok. Poučenie: Doručený rozsudok je právoplatný. (§ 145 ods. 1 SSP) Kasačnou sťažnosťou možno napadnúť právoplatné rozhodnutie krajského súdu. (§ 438 ods. 1 SSP) Prípadná kasačná sťažnosť musí byť podaná v lehote jedného mesiaca od doručenia rozhodnutia a podáva sa na Krajskom súde v Bratislave v počte vyhotovení, zodpovedajúcom počtu účastníkov konania. (§ 443 SSP) Kasačná sťažnosť je prípustná proti každému právoplatnému rozhodnutiu krajského súdu, ak tento zákon neustanovuje inak. Kasačná sťažnosť nie je prípustná, ak sa opiera o iné dôvody, ako sú uvedené v § 440, ak sa opiera o dôvody, ktoré sťažovateľ neuplatnil v konaní pred krajským súdom, v ktorom bolo vydané napadnuté rozhodnutie, hoci tak urobiť mohol, ak smeruje len proti dôvodom rozhodnutia krajského súdu. (§ 439 SSP) V kasačnej sťažnosti sa musí okrem všeobecných náležitostí podania podľa § 57 uviesť označenie napadnutého rozhodnutia, údaj, kedy napadnuté rozhodnutie bolo sťažovateľovi doručené, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 sa podáva (ďalej len "sťažnostné body"), návrh výroku rozhodnutia (sťažnostný návrh). Sťažnostné body možno meniť len do uplynutia lehoty na podanie kasačnej sťažnosti (§ 445 SSP). Sťažovateľ alebo opomenutý sťažovateľ musí byť v konaní o kasačnej sťažnosti zastúpený advokátom. Kasačná sťažnosť a iné podania sťažovateľa alebo opomenutého sťažovateľa musia byť spísané advokátom. Tieto povinnosti neplatia, ak má sťažovateľ alebo opomenutý sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie druhého stupňa, ak ide o konania o správnej žalobe podľa § 6 ods. 2 písm. c) a d), ak je žalovaným Centrum právnej pomoci (§ 449 SSP).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2019:1018201597.1 (dáta aktuálne k 13. 11. 2026). Záväzné je znenie zverejnené súdom.




